khistorydata/jeongjo-sjw-relations huggingface dataset:
정조 6년
又以備邊司言啓曰。以全羅監司朴祐源災實分等狀啓。有草記稟處之命矣。卽見其狀本。則臨陂等八邑。置之尤甚。金溝等二十三邑。置之之次。淳昌等二十二邑。置之稍實。仍以爲該曹所俵災一萬二百結外。不足之數。七千三百八十結。特許加給。民隱之最急者。條列于後其一。舊還當捧條。無論尤甚之次。稍實邑。竝姑停退。其一。新還米租。尤甚邑三分一。之次邑四分一。稍實邑五分一。準折代捧。待明秋還作本色。其一。京外軍布。今年十月十一月兩朔。則依定式參半上納。自十二月至明年七月。則竝以純錢代納。其一。破船拯劣米。毋論久近年條。竝許停退。其一。推奴徵債。限明秋防塞。其一。京外徒流。限明秋勿定配所於尤甚邑。其一。各司所管。京外各樣舊逋。奴婢身貢。指徵無處。限明秋停退事。請令廟堂稟旨。分付矣。分等依狀請施行。災結加劃事。湖南穡事。雖云稍勝於畿湖。畓農之歉荒。則大體同然。今此加請。不甚過多。元劃災一萬二百結外。七千三百八十結。依狀請加劃。使之精俵均分。舊還停退事。當初分排。旣有斟量。毋論三等。竝請停退。可謂太無限節。依海西例。尤甚邑停退。就稍實之次邑。磨鍊徵捧。而一萬七千石當捧條中。減七千石擧行事。分付。新還代捧事。分數極其精約。依狀請施行。軍布代納事。今年綿農。豈云失稔。每歲純錢。便一痼癈。兩朔參半。八朔代納之請。亦未免排定太偏。十朔內五朔參半。五朔代納事。分付。拯劣米停退事。推奴徵債防塞事。京外徒流。勿定配所於尤甚邑事。各樣舊逋。奴婢身貢。指徵無處者。限明秋停退事。竝依狀請施行。何如。傳曰。允。舊還只令稍實邑。以五千石分俵。可也。
정조 6년
兵曹判書徐有隣疏曰。伏以。臣猥以無似。濫叨重任。夙宵懍惕。僨誤是懼。曾未幾何。瘡疣卽露。惶隕震越。無地自容。今此關西武科取人規矩。旣用甲午之例。準額陞付。又用甲午之例。甲午已例。便同此科準備之事。而啓下節目。皆用此例。故臣於紅牌下送之時。乙科額數。亦做甲午之例。至於道試試官之捨近例而取遠例。未及周思。此莫非臣做事顚錯。昏未照察之致。前期不稟。維屬前堂臨時成送。乃在臣身。顧何敢諉諸前堂。而獨爲安然不思所以自引之道乎。玆敢露章首實。仰請嚴譴。伏乞聖明。俯垂鑑諒。亟削臣所帶之任。以重科事。以安私分。千萬幸甚。臣無任屛營祈懇之至。還給。
정조 6년
以正言權避嫌。答曰。昨日前望。以權裕落點。以爾名誤書出云。格例之外。自在勿施之科。而爾旣來避。所辭依啓。
정조 6년
吏曹判書李性源疏曰。伏以。臣忝叨本任。將及四朔。前後行政。東塗西抹。瘡疣百出。短拙畢露。雖蒙聖度涵貸。郵罰不加。而每一點檢。愧汗浹背。以此伎倆。因仍蹲據。實非義分之所敢出。且伏念數年以來。過蒙誤恩。丘山河海。未足爲喩。超躐太驟兜攬無餘。盈滿之憂。猶屬歇后。過福招災。理所必至。夙宵兢惕。如集于木。每擬一暴衷懇。冀解職名。而猥屑是懼。囁嚅未果矣。日昨政席罷後。重觸風邪。肢體灑浙。精神眩瞀。落席叫痛。今已五日。宿症痰癖。乘時闖發。胸膈衝亘。呼吸喘促。急灌藥物。僅得回甦。目下證形。實無自力供仕之望。昨者開政有命。召牌連降。而欲起還仆。末由趨承。特敎嚴重。又不敢偃處在家。玆敢僅僅擔舁。進伏闕下。倩人構疏。疾聲仰籲於慈覆之下。伏乞天地父母。俯垂矜鄰。亟賜鐫削。俾得安意調息。以尋生路。不勝幸甚。臣無任屛營祈懇之至。答曰。省疏具悉。聞卿病狀。實難强赴。目下本曹俱空。亦甚可悶。卿之本職。今姑許遞。
정조 6년
壬寅十月十五日午時。上御誠正閣。藥房提調入侍時。提調金華鎭。左副承旨金宇鎭。假注書趙衍德。記注官曺喜有金鳳顯。以次進伏訖。華鎭曰。夜間聖體調攝。若何。上曰。一樣矣。華鎭曰。醫官方來待門外。詳察聖候爲宜矣。上曰。醫官入侍事。分付。賤臣承命出。與吳道炯丁文壽偕入進伏。上曰。湯劑更欲進御。當以今日爲始乎。道炯曰。自明日進御。恐合。宜矣。上曰。當進何劑乎。道炯曰。益氣湯當加減以進矣。上曰。當用幾貼乎。道炯曰。先進五貼好矣。命醫官先退。上曰。政事望筒催促。賤臣承命出傳。命退。諸臣以次退出。
정조 6년
行都承旨嚴璹藥院進。左承旨徐有防坐。右承旨李在學坐。左副承旨金宇鎭坐直。右副承旨李時秀坐直。同副承旨林錫喆坐。注書趙興鎭仕李祖承病。假注書趙衍德仕直。事變假注書馬思人仕。
정조 6년
李時秀啓曰。副應敎李宗燮牌招啓辭未下。校理李鼎揆。副校理李昌漢。副修撰尹東晩俱在外。修撰曺遠振奉命在外。校理洪文泳。副校理尹長烈。副修撰柳孟養牌不進傳旨未下。修撰權以綱。方在罷散中。玉堂上下番俱空。已至多日。事甚未安。未差之代。政官牌招開政差出。待下批。仍卽牌招入直。何如。傳曰。允。在京無故人差出。
정조 6년
又啓曰。校理李鼎揆。時在慶州地。副校理李昌漢。時在廣州地。修撰曺遠振。前以接慰官。時在東萊地。副修撰尹東晩。時在龍仁地。經筵入番事緊。竝斯速乘馹上來事。下諭。何如。傳曰。依啓。
정조 6년
吏曹參議前望單子入之。沈念祖落點。
정조 6년
傳于李時秀曰。昨日除命。不但爲官擇人。予意必欲晉用。而違牌不出肅。事體分義。寧容如許。兼判尹蔡濟恭。從重推考。更卽牌招察任。
정조 6년
兵曹參判前單子入之。李秉模落點。
정조 6년
傳于金宇鎭曰。在外臺諫許遞。今日政差出。
정조 6년
金宇鎭啓曰。新除授修撰權以綱。方在罷散中。何以爲之。敢稟。傳曰。敍用。
정조 6년
又啓曰。修撰權以綱。旣有敍用之命。卽爲牌招入直。何如。傳曰。允。
정조 6년
傳于李時秀曰。政院下隷。令攸司科治。
정조 6년
李時秀。以吏批言啓曰。玉堂東壁。今當差出。而前望中無故之人。只有二人。以二望擬入之意。敢啓。傳曰。知道。
정조 6년
有政。吏批。判書金華鎭進。參判未差。參議沈念祖進。右副承旨李時秀進。吏批啓曰。副提學今當差出。而擬望之人乏少。承旨竝擬。何如。傳曰。允。以洪良浩爲大司憲。李秉模爲大司諫。金樂洙權坪爲掌令。李百亨李羽晉爲持平。鄭元始爲工曹參判。權噵爲知義禁。沈頤之爲同義禁。李性源爲同成均。鄭民始爲司㒒提調。金鍾秀爲平市提調。李性源爲典醫提調。洪履健爲敦寧都正。林道浩爲兵曹佐郞。李敬䄖爲禮曹佐郞。宋翼洙爲漢城庶尹。鄭淵淳爲中學敎授。尹東晩爲西學敎授。李宗燮爲應敎。李在協爲吏曹參判。鄭志儉爲副提學。
정조 6년
兵批。判書徐有隣病。參判參議未差。參知柳誼進。左副承旨金宇鎭進。副司直鄭元始。
정조 6년
李時秀啓曰。修撰權以綱。時在京畿積城地。經筵入番事緊。斯速乘馹上來事。下諭。何如。傳曰。依啓。
정조 6년
以判義禁望筒。下備忘記曰。年前大臣之兩遭建白。皆未免捨此取他。久次之積屈。聞是通朝公議云。而且今判金吾望。刑判外無無故人。宜有陞遷之擧。禮曹判書鄭尙淳。此窠陞秩擬入。
정조 6년
再政。以鄭尙淳爲判義禁。
정조 6년
徐有防啓曰。事變假注書馬思人。身病猝重。勢難察任。今姑改差。何如。傳曰。允。
정조 6년
以副提學鄭志儉牌不進罷職傳旨。傳于李時秀曰。聞有實病。曾已受由。本職勢難强迫。以許遞傳旨捧入。
정조 6년
以校理洪文泳。副校理尹長烈。副修撰柳孟養牌不進罷職傳旨。傳于金宇鎭曰只推。
정조 6년
李時秀啓曰。副提學鄭志儉。應敎李宗燮牌不進罷職傳旨。今方捧入。校理洪文泳。副校理尹長烈。副修撰柳孟養傳旨未下。校理李鼎揆。副校理李昌漢。修撰權以綱曺遠振。副修撰尹東晩在外。玉堂上下番俱空。已致多日。事甚未安。未差之代。政官牌招開政差出。待下批。仍卽牌招入直。何如。傳曰。允。待明朝牌招。
정조 6년
傳于李時秀曰。度支非不知爲劇任。而與吏兵判稍異。況重臣所居地。不滿一舍之頃。足可時往時來。摠莅曹務。向來遭罹之人言。無非搆捏。則到今事往之後。又以何事。逡巡不膺命乎。行戶曹判曹金鍾秀推考。使之斯速上來肅命。
정조 6년
以判尹蔡濟恭再牌不進傳旨。傳于李時秀曰。向來事昭晣云云。猶是例語。雖使重臣。自暴而自明。必無加此。在重臣。毫無更引之義。則兩日三違。無意出肅。揆以道理。寧容如是。更卽牌招察任。且有面諭事。仍令入侍。
정조 6년
傳于李時秀曰。所住非百里之地。特諭與例召且間。則朝者下敎之後。今已夜深。尙無動靜。事體所在。誠極未安。設有情勢。分義亦豈可抛却一邊乎。不料重臣之冒昧至此。行戶曹判書金鍾秀去來。斯速知入。
정조 6년
傳于徐有防曰。備邊郞沈益希拿處。
정조 6년
以備邊司郞廳沈益希拿處傳旨。傳于徐有防曰。分揀。
정조 6년
以黃海監司還穀停退代捧事狀啓。傳于李在學曰。以草記稟處。
정조 6년
刑曹啓目。政院下隷朴文柱。惶恐遲晩。考律科罪。何如。判付啓。沈念祖之放恣。固料其甚於牌使令。而使令亦焉敢隨渠遲滯。該隷待用杖時嚴治次。保放爲良如敎。
정조 6년
李在學。以備邊司言啓曰。以黃海監司黃昇源狀啓。有草記稟處之命矣。卽見其狀本。則以爲。前後所下災二千七百結。較之於各邑災摠。則其所不足爲五百四十三結七十三負七束。今方發關。更加査櫛。若有元數之見削。追後登聞計料。舊還則尤甚邑二千九十五石。通融移徵於稍實之次。其勢誠難。都數四千石中只稍實之次當捧條一千九百五石。減數捧上。租還則代捧分數。不足以慰災民之望。尤甚邑三分二。之次邑折半。稍實邑三分一。依前狀請施行事。請令廟堂。稟旨分付矣。災結。道臣旣以發關査櫛爲言。待其登聞。更爲稟處。舊還所請稍實之次當捧數爻。未知何所指的。而關東湖南。旣已許減。今此所請。適當二千石之數。依所請減捧事分付。代捧分數。終涉太過。且是他道所無之例。以尤甚邑折半。之次邑三分一。稍實邑四分一。準折代捧事分付。何如。傳曰。允。
정조 6년
林錫喆。以吏曹言啓曰。本曹假郞廳方宗擧。身病猝重。勢難入直。今姑改差。其代以成均館典籍金鼎國差下。使之察任之意。敢啓。傳曰。知道。
정조 6년
又以兵曹言啓曰。新差於汀灘權管李寬裕。老母今年七十八歲。法不當遠離赴任。呈狀乞遞。邊將之親年七十五歲以上者。許遞其任。已有定式。依法典改差。何如。傳曰。允。
정조 6년
又以兵曹言啓曰。忠翊衛將金樂淳。素患痰癖之症。近尤添劇。時月之內。無望供職。呈狀乞遞。實病旣如此。則宿衛輪番之任。不宜久曠。改差。何如。傳曰。允。
정조 6년
又以兵曹言啓曰。卽者五間水口門守直軍徐行良來告內。昨日申時量。有一人。自內越出城外。故事極驚駭。卽自光熙門。疾走追蹤。則厥漢混入於川邊射場諸閑良中。互相推諉。終不現告。故報捉其弓師。使之査出。則南小門洞居閑良金世光的實。而矣身旣是御營廳軍卒。故先告御營廳。已爲捕捉云矣。都城踰越。係關極律。肆然潛越。大是變怪。事之驚駭。莫此爲甚。罪人金世光。已自御營廳。先爲執捉云。分付該廳。移送刑曹。嚴加究覈。待用刑依律處斷。莫重都城。有此潛越之擧。常時不能守直之罪。已極駭然。而事在昨日申時。捕捉旣在晩後。來告又過一日。以此以彼。幷難容貸。當該守直禁軍郭海濟爲先汰去。其罪狀。令該府拿問嚴處。守直軍二名。幷卽移送刑曹。亦爲待用刑。照法嚴繩。何如。傳曰。允。
정조 6년
又以備邊司言啓曰。以京畿監司李亨逵狀啓。有草記稟處之命矣。卽見其狀本。則以爲。道內新舊災頉都數。爲一萬三千七百八結四十九負七束。而較諸地部所劃七千三百結。則其所不足爲六千四百八結四十九負七束。特爲參量加劃事。請令廟堂稟旨。分付矣。今年畿內畓農之歉荒。雖謂之挽近所無。亦未爲過語。自夏徂秋。我聖上。不弛宵旰之憂。特降綸音。慰諭備至。凡係省弊除害之方。靡不用極。又以俵災之迄不加請。至下關問之命。其在對揚德意之道。豈敢妄加剋削。不思所以仰體如傷之仁也哉。況一萬三千結劃給。旣有壬子癸酉兩年之例。零數多寡。何足計較。元劃災七千三百結外。六千四百八結四十九負七束。依狀請加劃。使之均一分俵。俾無實惠未究之弊事分付。何如。傳曰。今年畿農失稔。挽近所無。推此劃災之擧。實係民隱之大者。無於古之例。尙可創行。況聞有一二已例。本道所請災結。依回啓。通計元劃。準一萬三千餘結零。特爲許施。名以損上。澤未及下。然一負一束。有白徵之處。不察之監司姑舍是。該邑守令。隨現另施懲一之政。各別嚴飭之意。今日內措辭行會。可也。
정조 6년
又以訓鍊都監言啓曰。本局千摠鄭觀采。身病甚重。勢難察任。改差。何如。傳曰。允。
정조 6년
又以御營廳言啓曰。本廳字內五間水門入直部將郭海濟馳告內。昨日申時量。二間水門近處。有人踰城出去。入于城外射場云。故聞極驚駭。弓師金九鼎。捉來査問。則本廳待年軍金世光爲名漢。踰城出來習射。的實云。莫重都城。白晝犯越。究厥罪狀。萬萬痛駭。金世光。移送秋曹。照法嚴處。而臣常時不能檢飭。致有此越城之擧。惶恐待罪之意。敢啓。傳曰。知道。勿待罪。
정조 6년
又以義禁府言啓曰。時囚罪人趙思殷安宗孝。分揀放送。具綜削職放送事。命下矣。趙思殷安宗孝。分揀放送。具綜削職放送之意。敢啓。傳曰。知道。
정조 6년
又以義禁府言啓曰。罪人煥九押去羅將韓尙得之本來根着入屬年條及分差之羅卒。定送之都事。依下敎査實。則尙得。本以故參判李彝章之遠族龍仁居幼學李昌連奴子。辛卯三月分。故參議鄭文啓爲都事時入屬。而今番煥九押去時。行首羅將鄭泰完。以尙得分差。至於定送之都事。則本府一都事。例爲羅卒次知。故都事尹光柱。已爲現告拿囚。而煥九發配日本府入直擧行之都事。則乃是蔡敏恭之意。敢啓。傳曰。知道。
정조 6년
又以刑曹言啓曰。罪人羅卒。令刑曹移送捕廳事。命下矣。依傳敎。罪人韓尙得。移送捕廳之意。敢啓。傳曰。知道。
정조 6년
行吏曹判書金華鎭疏曰。伏以。天官新命。何爲而及於臣哉。臣誠瞠焉驚惑。怵然懍惕。反不知寵渥之爲可感。淸要之爲可榮也。噫。六部之長。何莫非重。至於冢宰之職。操黜陟之柄。行激揚之責。其爲任。視他尤異。今雖世級寢降。遴選不古。猶取踐歷之最多。聲望之俱足。而未有若臣之倥倥無可稱者。顧今我殿下。磨礲一世之人物。淬礪百度之恬嬉。雖在微官庶品。必審其人之能與不能。今迺以臧否進退之任。不少難愼。猝然畀之於臣。噫嘻。此何事也。若臣之至庸至拙。天鑑之所俯燭。無才無德。公議之所相諒。惟幸遭逢聖明。謬辱知顧。內外推遷。罔非踰涯。而至今獲免大戾。皆我殿下之隨處。而曲庇之也。臣雖無狀。受罔極之恩。感不世之眷。豈無矢死自效之誠。而若其才所不逮。力所不及。無報答之望。有顚沛之憂。自速一己之僨誤。終致聖簡之孤負。則臣固不足言。其奈國事何哉。臣本疎迂。性且懶散。非公事奔奏。則索居深巷。交遊絶罕。凡於世態物情。漠然無所聞見。有何鑑別。可以體聖上恢蕩之意。有何誠信。可以副此時彌綸之責也。古人之辭受官職。必量而後入。不入而後量。冷煖飢飽。臣之自量。亦已熟矣。反復揣究。實無去就之可論。天牌屢降。輒事違逋。是豈臣專昧義分而然哉。今於嚴召之下。窮隘轉甚。不得不冒入文字。披瀝肝膈之懇。伏乞聖慈。諒臣職之不宜虛授。察臣言之非出飾讓。亟卽鐫改臣銓銜。以重公選。以安私公。不勝幸甚。臣無任屛營祈懇之至。答曰。省疏具悉。始叨晩矣。卿其勿辭。卽速開政。
정조 6년
大司憲沈頤之。掌令李延伋。持平尹履相權裕等箚曰。伏以。臣等伏見傳敎下者。因洪忠道道臣狀聞。有煥程美圭等姑先散配之命。臣等聚首愕眙。繼之以憂歎也。獄情嚴祕。雖未得其祥。其註釋凶言。煽動人心。乃爲此獄之根柢。而凶焰漸熾。毒痛流遍。近日之千怪百變。無所不有。則其至凶至憯。又是一種之梟獍。渠以德賊之子若孫。雖無此等情節。固當具格嚴囚。以待應坐之日。今其凶肚逆腸。彰露無餘。而一經按覈。逾年保囚。終止於一竝散配。有若尋常罪囚薄施竄配者然。揆以獄體。寧有是理。德億兩逆拿鞫之請。迄未蒙兪。群情激鬱愈切。而今此處分。又若是太寬。臣等竊恐亂逆。終不懲畏。賊勢漸益滋蔓。將至莫可禁遏。思之及此。寧不凜然。德億之尙未拿鞫。而兩賊。不可徑配也。湖獄之尙未窮覈。而兩賊。亦不可徑配也。逆種之宜加嚴束。而兩賊。尤不可徑配也。伏願聖明特軫無窮之憂。亟寢散配之命。仍令王府。如法拿囚。以爲待時嚴鞫。斷不可已也。伊來法綱。漸至解弛。凶黨不知懲畏。有識之憂慮。固已無窮。而至若今番趙靖世之子文彦之擊鼓訟冤。尤是一大變怪也。噫嘻。痛矣。靖世。本以逆能賊禧之所指目。而倖逭黨與之誅。久爲漏網之魚。揆以王章。失之太輕。年前臺臣論列。實循公議所在。而未蒙允兪。使之息偃自在。輿論沸鬱。至今未已。今其父子。不知畏縮。敢以稱冤之說。上徹天聰。其爲憤惋駭痛。寧有其極。以靖世之負犯。而其子生心爲此。則其眼無國綱。恣意跳踉。從可知矣。此類之無嚴。一至此極。而若不嚴加懲戢。則此後接踵而起者。將不止於一文彦。羸豕之孚。履霜之漸。豈不大可憂懼也哉。其在嚴堤防折奸萌之道。不可尋常處之。亦願亟賜處分。前參奉趙文彦爲先施以邊遠竄配之典焉。取進止。答曰。省箚具悉。首陳事。業諭筵中。趙文彦事。非卿等之言。安知事狀之如許。所請依施。
정조 6년
壬寅十月十六日辰時。上御誠正閣。左副承旨與檢校直提學入侍時。檢校直提學鄭民始。左副承旨金宇鎭。假注書趙衍德。記注官曺喜有金鳳顯。以次進伏訖。民始曰。夜間聖體。調攝若何。上曰。一樣矣。上曰。昨日政望。應敎只以二望擬入。抑有前例而然乎。宇鎭曰。甲午前。果有此例云矣。上曰。今政玉堂。皆以在京無故人差出事分付。賤臣承命出傳。上曰。昨見畿伯狀啓。則煥九行到水原府。咆喝官吏。潛傳衣橐。夤緣院僕。暗通書札。寧有如許事也。民始曰。莫重獄囚。初無羅卒之押去。反有書札之傳通。此實由隄防之不嚴。而亦一罕古之變怪。不勝驚惋矣。上曰。羅卒亦不可不嚴治矣。民始曰。然矣。命退。諸臣以次退出。
정조 6년
壬寅十月十六日辰時。上御觀物軒。左承旨檢校直閣入侍時。左承旨徐有防。記事官趙興鎭。別兼春秋徐龍輔鄭東浚。檢校直閣徐鼎修。以次進伏訖。上曰。監察引儀及具綜。不待傳旨。放送後。草記事分付該府。賤臣承命出分付後。還入進伏。上曰。政官牌去來入來乎。有防曰。參議則俄者牌不進。判書則姑無去就矣。上曰。參議以何事違牌乎。有防曰。判堂新出。則例爲違牌矣。上曰。參議牌不進傳旨踏下。吏議前望單子入之。賤臣承命出。持前望入之。命書吏判疏批。命書憲箚批答。上曰。趙文彦放送後。草記事分付。命退。承史以次退出。
정조 6년
壬寅十月十六日未時。上御誠正閣。左承旨與檢校直閣入待時。檢校直閣徐鼎修。左承旨徐有防。假注書趙衍德。記注官金鳳顯。別兼春秋徐龍輔。以次進伏訖。上曰。吏參。今方入來肅拜乎。有防曰。俄已入來矣。上曰。漢城判尹牌去來催促。賤臣承命出傳。上曰。政事望催促持來。賤臣承命出持入。命退。諸臣以次退出。
정조 6년
壬寅十月十六日申時。上御誠正閣。左副承旨入侍時。左副承旨金宇鎭。假注書趙衍德。記注官曺喜有金鳳顯。以次進伏訖。上命書榻敎曰。右副承旨入侍。賤臣承命出。與李時秀偕入進伏。上曰。政官今已出去乎。時秀曰。然矣。上曰。漢城判尹牌去來。連爲催促事分付。賤臣承命出傳。命時秀。讀奏御製序文訖。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨李世奭坐直。同副承旨李時秀坐。注書趙興鎭仕李祖承病。假注書趙衍德仕直。事變假注書李敬行仕。
정조 6년
徐有防啓曰。卽伏見洪忠監司金文淳今春夏等褒貶啓本。則木川縣監李德熙題目。致勤點下。殊無嚴明殿最之意。推考警責。何如。傳曰。允。
정조 6년
徐有防啓曰。同副承旨林錫喆。今日不爲仕進。卽爲牌招。何如。傳曰。許遞。前望單子入之。
정조 6년
李在學啓曰。行吏曹判書金華鎭。參判李在協。參議沈念祖牌不進。推考傳旨罷職傳旨。今方捧入。而開政命下之後。如是違牌。事甚未安。判書。參判。更卽牌招開政。何如。傳曰。允。
정조 6년
以吏曹參議沈念祖牌不進罷職傳旨。傳于李在學曰只推。更爲牌招。
정조 6년
有政。吏批。行判書金華鎭進。參判李在協陳疏入啓。參議沈念祖進。左承旨徐有防進。吏批啓曰。大司成。今當差出。而擬望之人乏少。承旨竝擬。何如。傳曰。允。以朴聖泰爲司諫。洪文泳爲副應敎。尹塾爲戶曹參判。沈頤之爲兵曹參判。洪秀輔爲左尹。徐鼎修爲大司成。李在協爲典牲提調。韓鼎謩爲典簿。金載億爲敦寧主簿。兼執義單洪文泳。
정조 6년
兵批。判書徐有隣病。參判沈頤之病。參議鄭宇淳病。參知柳誼入直進。右副承旨李世奭進。副護軍兪彦脩李穦。副司直金憙李迪喆金宗鐸。
정조 6년
傳于李在學曰。儲窠諸闕。今日政移遷窠。皆令差出。
정조 6년
再政。以李喆模爲校理。鄭志儉爲戶曹參議。鄭東驥爲戶曹佐郞。李重馥爲司成。金履鏞爲兼東學敎授。尹尙東爲兼南學敎授。任希一爲典籍。嚴璹爲掌樂提調。兪彦鎬爲活人提調。李崇祐爲造紙提調。金履基爲綾州牧使。
정조 6년
三政。以吳在文爲沃川郡守。
정조 6년
金宇鎭啓曰。卽者義禁府都事來言。時囚罪人郭海濟。考律勘放後。草記事。命下矣。判義禁鄭尙淳未肅拜。次堂不得擧行云。判義禁鄭尙淳。卽爲牌招擧行。何如。傳曰。允。
정조 6년
以副應敎洪文泳牌不進罷職傳旨。傳于李時秀曰。只推。
정조 6년
李時秀啓曰。校理李喆模牌不進罷職傳旨。今方捧入。而副應敎洪文泳。副校理尹長烈。副修撰柳孟養牌招啓辭未下。校理李鼎揆。副校理李昌漢。修撰曺遠振權以綱。副修撰尹東晩在外。玉堂上下番具空。已至多日。事甚未安。未差之代。今日政差出。待下批。仍卽牌招入直。何如。傳曰。違牌玉堂幷只推。更卽牌招。推移入直。
정조 6년
事變假注書望。馬思人改差。代以李敬行爲事變假注書。
정조 6년
傳于李時秀曰。連日出牌。以違爲事分義之隳壞姑捨是。予於重臣。種費心慮。振拔至今。在重臣叩謝之義。能無一登筵席之心乎。於敵以下。尙云爲知己者死。況在君臣之際乎。重臣聞此敎。一味退讓。則是非所期於重臣者。兼判尹蔡濟恭。更卽牌招。斯速來待。
정조 6년
傳于金宇鎭曰。戶判去來。尙不知入。此亦紀綱所在。該房承旨推考。雖以重臣言之。除命之下。歷累日迄無一言。大關分義。至於沈念祖之落點前望。予意豈得已。蓋出於慰重臣不安之心。開重臣進身之路。則予之所以處重臣。何乃太勤。而重臣之所以待予。何其太忽乎。行戶曹判書金鍾秀。緘辭從重推考。緘問有命。義不當在家答通。上來與否。斯速知入。
정조 6년
金宇鎭啓曰。行戶曹判書金鍾秀。緘辭從重推考事。命下矣。憲府諸臺。卽爲牌招。何如。傳曰。允。
정조 6년
又啓曰。行戶曹判書金鍾秀緘辭從重推考傳旨。今方承授。而執義兪彦鏶在外。掌令權坪。持平李羽晉疏批未下。持平李百亨未署經。掌令一員未差。只有大司憲一人。將不得備員擧行云。何以爲之。敢稟。傳曰。未署經臺諫許遞。與未差之代。前望單子入之。待下批。牌招擧行。
정조 6년
臺諫前望單子入之。掌令權。持平李壽咸落點。
정조 6년
傳于李世奭曰。結城縣監。今日政。各別擇差。
정조 6년
四政。以韓光國爲舒川郡守。曺潤根爲海美縣監。洪益烈爲新昌縣監。任希厚爲木川縣監。徐邁修爲唐津縣監。金履珪爲稷山縣監。韓德厚爲結城縣監。
정조 6년
備忘記。湖農無異畿農。此時邑宰。拔例差遣。然後庶責來效。洪忠道貶罷守令。皆是尤甚邑倅。今日政。勿拘常格。各別擇擬。與新除授沃川郡守結城縣監。皆令明日辭朝。
정조 6년
兵曹參議前望單子入之。鄭宇淳落點。
정조 6년
徐有防。以吏曹言啓曰。新昌縣監趙時種。以六年窠守令。三次居中。其不治可知。依例罷黜。何如。傳曰。允。
정조 6년
金宇鎭。以兵曹言啓曰。僉知中樞府事鄭景淳。素患風痺之症。當寒添劇。時月之內。實無起動供職之望。呈狀乞遞。西樞雖是閑局。病勢旣如此。則不可一向虛帶。改差。何如。傳曰。允。
정조 6년
李世奭。以義禁府言啓曰。五間水口門守直禁軍郭海濟。拿囚之意。敢啓。傳曰。考律勘放後。草記。
정조 6년
憲府照目。行戶曹判書金鍾秀。依傳敎。緘辭從重推考罪。杖一百收贖公罪。係是一品。上裁。何如。奉敎。重臣尙在䵝䵢之科。朝家洞言委折可乎。予在春邸。重臣釋褐入春坊。出入胄筵。一再與語。始識重臣規模之好名義尙氣節。予果輸心而待之。及至丙申以後。周歲中。超遷至大司馬。予非私好於重臣。意謂奬拔此等人。或爲扶植之一端故也。重臣之籍手事予。亦不外乎報效二字。在朝有蹇諤之風。處藩無阿好之處。至于再昨春抗箚之樹立。而重臣之本末畢現矣。豈非所謂不易得之人乎。然而向來風波。忽地惹出。吹覓之不足。乃反構誣。構誣之不足。必欲戕害。滿紙叫嚷。無非外題之外題。是何異於責瞽丹靑。重臣聞此。必不滿一哂。噫。重臣果有何許罪犯。何等排布。齊凶賊之出也。請鞫之者重臣也。按獄者重臣也。予於重臣。徒見其嚴於持論。未知其忽於聲討。古人所謂莫赤非狐之誚。政爲言者準備語也是置。予雖昧之。然猶恥爲昏辟。豈肯爲言者所簸揚也。以是近於辭疏之批。促召之敎。輒事斷斷。一味敦迫。予意蓋欲保全終始之恩遇。又如今番新命。尤出熟量是隱。則在重臣道理。他不暇顧。登時出肅。乃所以明其本心。白其眞情是去乙。馹召之下。無意出脚是如可。發緘之後。又復偃處。誰謂重臣之好名義尙氣節也。予謂重臣。不勝嘅咄兺除良。君臣之間。莫嚴者分義。重臣今日之去就。能無壞大妨之嫌乎。如不造闕外呈答通是隱。則雖日呈百供。決無判下之理。以此意。自本府嚴飭。此公事出給爲去乎。更良發緘爲有矣。漏已四鼓。稍俟城門開。星火知委爲良如敎。
정조 6년
掌令金樂洙啓曰。臣於憲職。曾經執義。揆以格例。不可仍在。請命遞斥臣職。答曰。依啓。
정조 6년
兼判尹蔡濟恭疏曰。伏以。景籙日臻。螽斯克昌。本支百世。群情攸祝。仍念臣之身不伏椹質。臣之宗不至湛滅。式至今得齒於橫目之列者。一則我聖上。明傡日月。有以察弱肉之强呑。二則我聖上。恩同河海。不忍見無罪而就死。從古人臣之遭罹鋒鏑者何限。而豈有如臣之命道奇險。蒙被恩顧者何限。而豈有如臣之生死肉骨也哉。念臣踪跡。非可以棲遑近城之地。而天顔在夢。身不忍長往也。邦慶有期。義不可遠離也。漂轉江湖。月已十易。生而爲無故之氓。死而爲無故之鬼。則志願足矣。更有何求。迺者我聖上。簪履之思。去益不捨。拂拭之恩。久而彌渥。京兆特除之命。忽降於半夜之中。曉鼓纔動。天牌已臨於江郊十里之外。臣五內失守。疑眞。妻孥攢手。隣里傳聲。顧臣感恩之淚。當作幾行。猶且偃然違傲。有若隨俗例讓者然。人理於是絶矣。俯仰慙痛。尙何言哉。聖度天大。金木不加。乃反二召三召。恩敎輒隨。諭之以晉用。申之以面諭。臣非木石心腸。豈不欲拚棄萬事。承命飛赴。百拜叩謝於楓陛之側。仍又一瞻耿光。以洩寤寐輪結之懷。而臣卽天地間戮廢滓穢之物也。重玷班行。更汚文石。世間寧有是理。反復思惟。有死而已。嗚呼。往者人言。何太罔極。前後迭發之章。不顧事理之當否。不問傳說之虛實。集千古窮凶之目。萃微臣至眇之軀。其所束縛。可謂無不至。而臣旣無是心無是言無是事。則凡厥聲討。便是論別人。別人被論。臣何必以是自引。況且昭晳之旨。慰藉之敎。雖使臣自爲之解。實無外此而措其說者矣。今於時月旣久之後。豈敢說往說來。以煩紸纊之聽。而第念臣之以進身周行。爲必死之穽者。蓋九折臂而成醫者也。臣若朝以入。則安知死罪之不夕而出也。區區死生。固不足自恤。而殿下之前日再生臣者。凡幾遭也。旣生之。畢竟欲死之。匍匐入死地。以殿下之哀憐臣曲庇臣。何忍爲此乎。入侍有命。終不得承膺。席藁私次。明發無寐。情窮勢蹙。哀鳴於天地父母之前。伏乞聖慈。亟削臣新授職名。仍令沒齒田野。俾得以生老死於太平之世。千萬血祝之至。答曰。省疏具悉。始今有除命。留俟波浪之快息也。往事復何云云。予則早已照燭。卿其勿辭。斯速行公。
정조 6년
禮曹判書鄭尙淳疏曰。伏以。天啓鴻休。慶占螽斯。臣民懽忭。小大同情。仍伏念。臣身際明時。而全無實用。秩登顯列。名論素淺。前後踐歷。已踰涯分。居常愧懍。有若淵谷之懼。迺者金吾陞擬之命。忽下於千萬夢想之外。臣誠驚惶感激。莫省攸措。夫淸朝官人之政。孰非愼重。而至如崇政峻秩。地望尤別。苟非才猷素著。物情允叶者。莫宜居之。顧今群彦濟濟。豈患無人。而乃以如臣無似。苟然晉擢。未知聖明。何取於臣身。而不少難愼。有此誤恩之特加也。滿盈之災。負乘之懼。猶屬臣私。聖主嚬笑之愛。恐不宜如是。虛授濫受。上下均之爲失。反復思惟。承膺無路。召牌之下。未免違傲。玆敢瀝暴衷懇。仰瀆崇聽。伏乞聖慈。諒臣辭之非出飾讓。念公器之不可輕䙝。亟命收還臣新授資秩。仍治臣逋慢之罪。以重官方。以安微分。不勝萬幸。臣無任屛營祈懇之至。答曰。省疏具悉。卿其勿辭。從速行公。
정조 6년
吏曹參判李在協疏曰。伏以。天啓鴻休。慶占螽斯。歡忭之忱。小大惟均。臣於昨日。忽伏承亞銓新命。臣誠驚惶踖踧。不知所以自措也。臣本儱侗空疎。百無一能。不足備數於淸朝器使之末。而濫蒙洪造。獲廁宰列。前後歷敭。罔非踰分。不衷之災。理必無幸。而特以身處冗散之地。跡遠睢盱之場。故雖以如臣顓騃之姿。得免罪戾。以至于今耳。至於名路要津。非但臣意慮所不及。世亦不以期臣。今忽拔之人望之外。畀以銓衡之任。未知聖明。何所取於臣。乃有此誤恩也。噫。注擬庶僚。自有長席之主張。通塞人物。必待三銓之激揚。而若其參聞末議。間又替行。則顧其任亦不重輿。然而此猶近於較量人器。套襲例讓。臣不暇爲此也。蓋其疎拙之性。自量已審。雖欲策勵駑鈍。奉承德意。其奈材非適用樣不入俗。早晩顚沛。可立而俟。其爲累聖簡而玷名器。非細故也。反復揣量。承膺無路。坐違嚴召。冞增惶隕。玆敢略陳肝血之懇。仰請鞶帶之禠。伏乞聖慈。俯賜諒察。亟許鐫免。以重銓選。以安賤分。不勝幸甚。臣無任屛營祈懇之至。答曰。省疏具悉。卿其勿辭行公。
정조 6년
壬寅十月十七日辰時。上御誠正閣。左承旨與檢校直提學入侍時。檢校直提學鄭民始。左承旨徐有防。假注書趙衍德。記注官曺喜有金鳳顯。以次進伏訖。民始曰。夜間寢睡諸節若何。上曰。一樣矣。民始曰。痰滯之候。更若何。上曰。尙未快勝矣。民始曰。近日日氣陰濕。故外間亦有冒感之患矣。有防曰。藥房都提調。方欲承候來待云矣。上曰。觸寒晉接。亦有所妨。數日後入來事傳之。可也。命民始先退。上曰。檢校直閣入侍事分付。賤臣承命出。與徐鼎修偕入進伏。上曰。關東伯。何當辭朝耶。有防曰。念後欲爲下直云矣。上曰。政事望催促持入。賤臣承命出持入。命退。諸臣以次退出。
정조 6년
壬寅十月十七日午時。上御誠正閣。右副承旨入侍時。右副承旨李世奭。假注書趙衍德。記注官金鳳顯。別兼春秋鄭東浚。以次進伏訖。上曰。綾州牧使。今日政差出事分付。賤臣承命出傳。命書傳敎曰。沃川郡守。今日政差出。又命書榻敎曰。加減益氣湯停止。加減六君子湯。自今日煎入。上曰。各道狀啓。承旨與注書。輪回讀奏。可也。賤臣與李世奭。以次讀奏訖。命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐。右副承旨李世奭坐直。同副承旨李時秀坐直。注書趙興鎭病李祖承病。假注書趙衍德仕直。事變假注書李敬行仕。
정조 6년
李在學。以吏曹言啓曰。新除授唐津縣監徐邁修呈狀內。矣身與本縣前縣監安羽濟。有姨從兄弟應避之嫌。法不當冒赴云。旣與前官。交代相避。則揆以法例。不可仍置。依例改差。何如。傳曰。口傳各別擇差。待下批。當日辭朝。
정조 6년
吏曹口傳政事。以李雨培爲唐津縣監。
정조 6년
傳于李在學曰。右承旨與留待守令入侍。
정조 6년
有政。吏批。行判書金華鎭。參判李在協進。參議沈念祖式假。右副承旨李世奭進。以李斗源爲工曹佐郞。權中立爲漢城判官。柳鎭琡爲舒川郡守。東部都事金尙選。掌苑別提李躋逵相換。長興主簿李義福。北部都事李聖濂相換。中部奉事李啓源。典牲奉事申翼顯相換。典籍單趙夢鶠。義盈主簿單崔鎭一。
정조 6년
再政。東部都事金尙選。尙衣別提金重行相換。北部都事李聖濂。平市主簿李種瀓相換。中部奉事李啓源。內瞻奉事南麟耇相換。
정조 6년
兵批。判書徐有隣病。參判沈頤之入直進。參議鄭宇淳病。參知柳誼病。同副承旨李時秀進。副護軍柳光國。副司直林濟喆李百亨。
정조 6년
備忘記。都民生理。專係畿湖。畿湖歉則都民飢。向自畿湖判歉。予之憂都民久矣。予於畿湖。隨其緩急。或停糴或蠲布。或減租或免逋。又將待春。發倉賙賑。縱未能盡塞民望。亦可謂略喪予意。至於都民。訖無一政之施及。若不知疾苦者然。嗟。予都民。其胥曰父母孔邇乎。固今收穫之節已過。水陸之輸全減。米則貴而物則賤。人有鬻鼎典衣。反取米直。計口而饘。幷日而食云。方秋如此。明春可知。噫。縉紳之祿于朝者。胥隷之食于官者。尙可以拮据有無。綽約挨過。惟彼窮巷寒士。殘戶貧氓。曁夫失廩而抛業者。雖在樂歲。當呼癸庚。況玆饑色。無異乙丙。欲養親而百里。無可負之米。欲乞隣而前村。多未炊之竈。針刺不售於取覃。刀錐無補於救荒。三旬九食。千辛一就。人情到此。寧不矜惻。顧今經用僅支。倉積無腐。雖不得戶幾鍾口幾斛。如古人之爲。而我國發賣。卽漢之賑貸也。及此不講。遲待何時。然於散貸之際。虛實雜糅。貧富混淆。惠未究而奸愈滋。則烏在其賙恤之本意也。預令有司之臣。明春發賣之政。着意商確。登對稟處。民情旣如是遑汲。有難繆守常格。歲前分俵一款。亦宣指一覆奏。均霑惠澤。在於抄戶精否。抄戶精否。在於部官得人。已令選曹。拔例換差。此後勤漶當奏之京兆。俾須惕意察飭。莫負朝家宵旰爲民之苦心。
정조 6년
李時秀啓曰。明日次對。諫院無進參之員。疏批未下外。未肅拜人員。竝待開門牌招。何如。傳曰。允。
정조 6년
司憲府照目。戶曹判書金鍾秀緘辭推考事原情云云。所供如此。上裁。何如。奉敎。昨於夜下三鼓之後。始見重臣對辭。呼燭判下是如乎。重臣承此判付。義當牀畏承膺是去乙。乃以不出二字。殆作株守。迷不知悟。未知重臣意思。有甚別般商度而然是隱喩。否則昭晢旣如彼。敦迫又如此。而一日二日。違傲爲事。予則以爲。大關臣分。在前朝臣之如重臣遭罹者。何限。而終身自劃。矢死不立朝。予誠未之聞焉。此供辭勿施。有面諭事。卽令政院。牌招入侍爲良如敎。
정조 6년
傳于李時秀曰。昨夜旣已徹宵。今夜。又將徹宵乎。予方坐而待之。戶判牌去來。勿爲呼望。
정조 6년
傳于李時秀曰。戶判肅拜單子。連爲催促。
정조 6년
傳于李時秀曰。戶判入侍。
정조 6년
以咸鏡道道科試官鄭一祥武科單技入格者陞付事狀啓。傳于李時秀曰。依狀請施行事。自備局。待城門開。三懸鈴分付。
정조 6년
以記注官金健修平壤府道科放榜時宣諭事狀啓。傳于李時秀曰。文擧人處宣諭形止。則史官已爲狀本。而武擧人宣諭一款。下去宣傳官。無一字啓聞。身爲宣傳官。不知狀聞事例。焉有如許儱侗庸闒之人。當該宣傳官崔命健。令該府處之。
정조 6년
以刑曹都囚徒。傳于李時秀曰。李仁聃尹學洙河應斗放。李光振保放。
정조 6년
李世奭啓曰。丹鳳門出入工匠等之戶牌遺失與否。不爲檢飭守門將緣由。問于兵曹參知柳誼。佐郞閔孝克處以啓事。命下矣。問于兵曹參知柳誼。佐郞閔孝克處。則以爲。工匠出入時。每捧擧案。兼考戶牌。以爲憑考出入之地。而自前若有戶牌遺失之事。則待其來告。卽爲推給矣。今番則初無以戶牌遺失來告之事。故全然不聞。此莫非矇不覺察之致。至於不能檢飭守門將之責。亦莫非常時不善奉職之罪。問啓之下。惶恐無地云矣。敢啓。傳曰。今此問啓啓辭。可謂外題之外題。當該承旨推考。近來兵曹。又復怠忽。闕門出入。無意照禁。雖以閑雜工匠出入言之。成冊則歸之文具。其出其入。初不考準。設置兵曹及守門將。將焉用哉。至於柳誼。則素稱修擧。而乃反效嚬他寮至此。尤極可駭。其委折問啓。奚特工匠爲然。因政院內閣兵曹之分付。雜人攔入。近又如前。此則從當另察。隨現嚴繩。此等委折。堂郞處一體問啓。
정조 6년
李時秀啓曰。今此問啓啓辭。可謂外題之外題。當該承旨推考。近來兵曹。又復怠忽。闕門出入。無意照禁。雖以閑雜工匠出入言之。成冊則歸之文具。其出其入。初不考準。設置兵曹及守門將。將焉用哉。至於柳誼。則素稱修擧。而乃反效嚬他寮至此。尤極可駭。其委折問啓。奚特工匠爲然。因政院內閣兵曹之分付。雜人攔入。近又如前。此則從當另飭。隨現重繩。此等委折。堂郞處一體問啓事。命下矣。問于兵曹參知柳誼。則以爲。愚迷矇駭。自速罪戾。惶隕震越。不知所措。擧案事。則每於無章標之人。不得不捧擧案考戶牌。而今番工匠戶牌遺失事。莫非不善奉職之罪。至於因內閣分付許入及本曹之私自許入。入直之時。不敢擅許。而或有政院之因公往來者。則院隷眼同出入之故。雖無擧案。間間許入。此莫非昏謬不職之致。益增惶恐云。問于佐郞閔孝克。則以爲。門禁至嚴。雖內閣政院。若非因公往來之人。則不敢擅許出入。而今番工匠中無牌人冒入事。不能檢察之罪。實無所逃。惶恐無地云矣。敢啓。傳曰。知道。政院之爲任。不過傳宣命令。則許多院隷足矣。更有何許可入之人。必令以無標之類惟意攔入乎。所謂眼同出入云云。柳誼所對。全不成說。此殆承旨私人出入故然。其委折誼處。待開門。更爲問啓。
정조 6년
李時秀。以兵曹言啓曰。丹鳳門守門將崔名宇。近仗軍士福得。取招以聞事。命下矣。取招問目內。崔名宇汝矣身。身爲守門將。工匠往來之際。以號牌爲標。入去時收置。出去時還給。自是事例。而汝矣身。則昨日筆工等出入時。各人號牌。初旣收置。及其還給。不爲照數出給。致有二人號牌閪失之境。而今早則無號牌二人。亦爲許入。以此以彼。俱極駭然。似此委折及二人號牌去處。竝爲從實直告。福得汝矣身。則已悉於守門將問目。而身爲近仗軍士。往來匠人之號牌。空然閪失。無號牌之人。又爲許入。究厥罪狀。亦甚駭然。其間事狀及號牌去處。一體直告。崔名宇招內。矣身則匠人往來時。號牌收置還給等節。依例擧行矣。昨日筆工輩出去時。適値日暮。不得面面相考。十人號牌。都數出給於其中一人。則順受而去矣。今朝始知其二箇之閪失。無號牌許入事。逐日往來之人。異於初入。故迷劣所致。果爲許入。而號牌去處。實不知得。矣身閪失他人號牌之狀。莫重門禁不嚴之罪。惶恐遲晩云云。福得招內。矣身所告。與崔名宇納招一般。而匠人號牌之閪失。專出於都數出給。不爲面傳之致。無號牌人許入一款。以其出入有日。面目慣熟之故。而號牌去處。果不知得。矣身身爲近仗軍士。匠人號牌。旣已閪失。無牌之人。又爲許入。所犯兩罪。死無所惜。遲晩納招矣。闕門出入。本自至嚴。至於匠人往來。其所標識。只在號牌。入則收置。出則還給。卽是常行之事。而初不照檢。以致二人號牌之不爲還給。及到今朝。則無號牌二人。擅自許入。昨今所爲。俱極痛駭。而査問之下。泛稱遲晩。其在杜後弊嚴門禁之道。不可尋常處之。守門將崔名宇。令該府拿問嚴勘。近仗軍士福得。令攸司從重科治。臣則有不能檢飭之失。惶恐待罪之意。敢啓。傳曰。卿新叨之後。事事若能十分修擧。則安有此等之事。況閽禁嚴飭。丁酉以後。便成不易之規。卿之職任。亦無出於此。而如是泛忽。極可未妥。不獨今日工匠事爲然。金虎通化門攔入。近來爲尤甚云。卿則姑先推考。此後勿諉入直堂郞。必須無時考察。大抵此等事不操心。前兵判爲最甚之故。數朔之間。自歸抛置。卿則無或循襲謬例。可也。
정조 6년
金宇鎭。以摠戎廳言啓曰。本廳屬管城將柳光國。今日政。移拜舒川郡守矣。管城將旣作別窠。餉還未畢捧之前。勿許遷轉事。今春筵稟定式。則方當災年。城餉捧糴。不可付之生手。前管城將柳光國。今姑仍任。使之專意糴政。何如。傳曰。允。
정조 6년
李時秀。以義禁府言啓曰。時囚罪人郭海濟。杖八十收贖。奪告身三等照律草記批旨內。如有功議各減一等事。啓下矣。郭海濟無功議云。敢啓。傳曰。知道。
정조 6년
又以刑曹言啓曰。越城罪人金世光供辭啓目判付內。金世光考律草記。守直軍等分揀放送事。判下矣。取考律文。則大明律越城條有曰。凡越京城者。杖一百流三千里。罪人金世光。依此律。杖一百流三千里照律。慶尙道昆陽郡定配所。卽爲押送。而杖則令配所官。待用刑各別嚴杖事。發關分付于該道道臣。守直軍徐行良金秋得等。竝分揀放送之意。敢啓。傳曰。知道。
정조 6년
又以義禁府言啓曰。時囚罪人郭海濟。考律勘放後。草記事。命下矣。郭海濟段傳旨內。金世光。自內越出城外。莫重都城。有此潛越之擧。常時不能守直之罪。已極駭然。而事在昨日申時。捕捉旣在晩後。來告又過一日。以此以彼。竝難容貸。爲先汰去。令該府拿問嚴處。罪取考律文。則大明律不應爲條有曰。凡不應得爲而爲之。事理重者杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。郭海濟。杖八十收贖。奪告身三等放送之意。敢啓。傳曰。如有功議。各減一等。
정조 6년
行副司直權噵疏曰。伏以。天啓鴻休。慶占螽斯。忻祝之忱。小大惟均。仍伏念。臣丹病荐發。危症疊生。一身付醫。萬念都灰。不意經筵金吾。除旨相踵。臣病裏驚起。不勝感霣。夫士生斯世。遭逢明時。孰不欲陳力就列。圖效一分。矧復臣之杇劣。過被隆私。愍其乞退。縻以好爵。繾之恩。逈出尋常。臣是何人。敢當斯眷。臣非木石。寧不知感。而乃反積違嚴命。甘就刑憲者。是豈臣樂爲哉。蓋其情有萬萬不得已焉。今臣年益邁而病益深。如水浸漬。日就危篤。雖欲一謝。無以自力。渥恩未報。鬼事將迫。中夜無寐。只有涕泣。且念人臣事君。分義至嚴。而官職去就。廉防亦大。只知趨膺之爲恭。而拚棄禮經之大防。則前疏所云以退媒進。跡涉要君者。臣雖喙長。無以自解。將何以藉手事君。報效一毫。而在聖上勵世之政。體下之仁。亦豈不有所虧欠乎。噫。使匹夫匹婦。各得其所者。卽聖人之心也。若臣疾病之危苦。又不啻不得其所之比。而終未蒙天地父母之矜憐。得其歇泊之所。則是亦臣命之窮也。惟伏地攢手。恭俟明命而已。今此所兼兩職。爲任甚緊。有不可一日虛縻。以致癏曠。敢將短章。悉暴苦衷。伏乞聖明。俯垂鑑諒。亟遞臣經筵金吾之任。因爲特允至懇。俾得安意調病。以尋生路。不勝萬幸。臣無任戰懼顒望之至。答曰。省疏具悉。卿其勿辭行公。
정조 6년
左尹洪秀輔疏曰。伏以。天啓鴻休。慶占螽斯。匝域臣民。普切歡祝。仍念臣曩叨藩寄。無一報效。罪著疎妄。幾陷大僇。幸蒙恩造。曲加照察。畢竟薄勘。實出夢寐之外。向來甄敍。乃在訟蹙之中。坑窞之墜。而我聖上拯拔之。滓穢之加。而我聖上抆拭之。恩山德海。隕結難酬。不意亞尹新命。又下此際。臣手奉除旨。五情惝恍。不覺感淚之被面。噫。臣雖至愚。亦有秉彝之同得。當凶賊投書之日。其所驚惋痛迫。必欲手剮口啖。以洩共戴之憤者。豈或自後於人。而只緣事機之急迫。唯恐登聞之差遲。措辭則未免泛忽之科。封啓則全失嚴祕之體。昏謬顚錯。自孽難逭。至今追惟。心魂震懍。實不省何爲而致此。此莫非臣死期將迫。天奪其魄之致。雖荷天日之俯燭。得免金木之重典。而愆尤旣積。悚恧彌深。其何敢以時月之稍久。而自同無故之人。揚揚冒玷於周行也哉。玆陳短章。略暴衷懇。伏乞聖慈。俯垂諒察。亟削臣所帶之職。以安微分。仍治臣瀆擾之罪。以肅朝綱焉。臣無任屛營祈懇之至。答曰。省疏具悉。卿其勿辭行公。
정조 6년
壬寅十月十八日午時。上御誠正閣。右承旨同副承旨與下直守令入侍時。右承旨李在學。同副承旨李時秀。假注書趙衍德。記注官曺喜有金鳳顯。守令曺潤根等。以次進伏訖。上曰。守令以次進前。海美縣監曺潤根進伏。上曰。爾是誰族乎。潤根曰。立朝無近族矣。上曰。曾經幾邑乎。潤根曰。歷雲山郭山肅川矣。上曰。皆準瓜乎。潤根曰。雲山準瓜。其餘皆陞遷矣。上曰。海美聞入於尤甚邑。爾能救濟飢民乎。潤根曰。獲蒙聖恩。已有罔極。當竭力奉公矣。上曰。爲政勤慢。亦有探聞之道。爾其善爲。勝於前官。可也。命退。沃川郡守吳在文進伏。上曰。爾除此邑。爲何如耶。在文曰。奉老將往。實爲榮感矣。上曰。年今幾何。在文曰。四十矣。上曰。近業科工乎。在文曰。久從吏役。故廢科。亦已久矣。上曰。爾經幾邑乎。在文曰。歷開寧南平義城海州矣。命退。新昌縣監洪益烈進伏。上曰。新昌。亦入尤甚邑乎。益烈曰。然矣。上曰。本邑之民情遑急。無異畿甸云。爾必竭力善爲也。曾見爾力。足可濟活。故有此特除。若負此敎。寔予之責矣。命退。稷山縣監金履銈進伏。上曰。曾經幾邑乎。履銈曰。歷甑山榮川矣。上曰。此邑亦是尤甚。爾其極力爲治。勝於前官。可也。命退。結城縣監韓德厚進伏。上曰。爾經幾邑乎。德厚曰。歷萬頃矣。上曰。此邑入於之次乎。德厚曰。然矣。上曰。爾其下往善爲也。命退。木川縣監任希厚進伏。上曰。此是任珹之子乎。在學曰。然矣。上曰。爾經幾邑乎。希厚曰。歷洪川安山矣。上曰。此邑亦是尤甚。下往善爲也。命退。上曰。舒川郡守。何不下直乎。在學曰。方因摠廳草記。不爲入來云矣。命書傳敎曰。俄因摠廳草記。舒川郡守。旣令仍任前職。今日政。各別擇差。使之待下批。當日辭朝。又命書傳敎曰。政官牌招開政。命讀發賣備忘。時秀讀奏訖。上曰。此備忘。招致京兆郞廳。卽爲分付。亦以眞諺反出。曉諭民間。可也。命書傳敎曰。旣下備忘記。部官中資淺人。竝令該曹。今日政。各別擇人換差。此後抄戶之政。專係京兆。京兆長皆旣承批。兼判尹蔡濟恭。更卽牌招察任。次對明日來會。封裹次對後爲之。御覽又其後爲之。殿座處所。以涵仁亭爲之。命退。諸臣以次退出。
정조 6년
壬寅十月十八日午時。上御誠正閣。左承旨入侍時。左承旨徐有防。假注書趙衍德。記注官曺喜有金鳳顯。以次進伏訖。上曰。政官牌去來催促。喜有承命出。回奏曰。政官今已入來云矣。命書榻敎曰。右承旨左副承旨入侍。賤臣承命出。與李在學金宇鎭偕入進伏。上曰。洪益烈。曾見有氣力。故以末望下批矣。有防曰。必當善爲矣。上曰。舒川郡守各別擇差事分付。賤臣承命出傳。上曰。戶判今在何處與否。知來。喜有承命出。回奏曰。方待命金吾門外云矣。命退。承史以次退出。
정조 6년
壬寅十月十八日酉時。上御誠正閣。右副承旨入侍時。右副承旨李世奭。假注書趙衍德。記注官曺喜有金鳳顯。以次進伏訖。上曰。啓板今果推得乎。世奭曰。臣等不能敬守。有此遺失之擧。不勝惶懍矣。上曰。考覈官望。何不擬入乎。世奭曰。臣未諳前例。故不得擬入矣。上曰。同副承旨入侍。喜有承命出。與李時秀偕入進伏。命讀金鍾秀緘辭。仍命書判付訖。上曰。戶判卽爲出牌事分付。賤臣承命出傳。命退。承史以次退出。
정조 6년
壬寅十月十八日二更二點。上御誠正閣。戶曹判書入侍時。戶曹判書金鍾秀。假注書趙衍德。記注官曺喜有金鳳顯。以次進伏訖。上曰。今玆見卿。深用欣幸。第向來事。便閱滄桑。言念世道。尙切驚怪矣。鍾秀曰。復登文陛。獲瞻耿光。今雖退塡丘壑。死無所恨矣。上曰。卿之遭事時。老親情境。想必難言。而今復官爵如舊。庶可慰懷矣。鍾秀曰。生死骨肉。罔非天恩。無以仰答矣。上曰。本事有無。人言過否。姑捨勿論。若以他人言之。雖或謂出於勤政之科。而今此沈念祖之如是擠擊。誠是意外。是故予於向日筵中。已有昭晳無餘矣。鍾秀曰。人言之若是嚴斥。臣不敢有辭。而執跡以論。亦難免護逆之科矣。上曰。自引太過。卿豈護逆之人乎。當初澤賊之罪。姑未彰著。何可逆睹。卿之所奏。專出信心發口。而劾此之言。若是過當。予於世道。不勝憂慮。以至中夜長歎。不知爲喩。今以卿出諸坑坎之中。復置袵席之上者。欲保終始之恩。卿其諒之也。鍾秀曰。臣屢犯大戾。前後獲生。罔非聖恩。惟願殿下體諒焉。上曰。卿於平日。持心堅確。見義嚴正。寧有護逆之理乎。今以萬不近之事。做出百不似之說。四方之駭聽姑捨是。朝廷之擧措。誠極可駭矣。鍾秀曰。人言之護逆如逆云云。臣雖被罪。亦無所辭矣。上曰。窩窟中窩窟。根柢上根柢。尤極可怪矣。鍾秀曰。臣旣陷大辟。幸蒙傅生。惟願曲保終始。亟賜區處之道焉。上曰。此是難施之請。先朝雖或有區處之事。此則大聖人時中之義。今予積費心力。幸致勉出。卿懇雖如此。予志已有定矣。鍾秀曰。雖以父母之恩。一生再生。猶可曲察。而若至屢犯。則終難曲保。雖以曾子之孝。猶有投杼之疑。臣於今日。獲免大辟。是所望矣。上曰。市虎成三。雖有古語。此則君臣之間。不善孚佑。保全終始者。蓋鮮矣。卿心若有變改。則以知予意之變移也。世道多險。古今無異。卿之德望。雖如名臣碩輔。登庸太驟。朝著之間。豈無冒嫉之人乎。以卿謂有高激之論。猶或可也。而歇於治逆之節云者。初不襯似。人或以百端毁卿。決不信聽。且卿初無執捉之端。何足以此爲懼乎。予則以世道。切爲憂懼也。鍾秀曰。聖敎至此。臣不欲更煩。而今若全沒廉防。一味出仕。則忘前失後。復陷大辟。聖恩雖欲復生。安可得乎。曾叨春坊。凡所奏對。略有條理。而一自病癉之後。便作喪性之人。動輒見忤。言多觸諱。至於今番事極矣。亟賜體諒。一以爲區處之道。一以爲乞養之地焉。上曰。卿之賦性太過。嫉惡之心。常着胸中。故或有高激之論。而寧或忽於隄防而然哉。向時以卿。爲明義主人。而一世之人。亦以是待卿者。此也。鍾秀曰。聖敎洞燭。已無餘蘊。而今玆此事出後。雖無恩怨之人。實難同朝而共事。惟願亟賜區處焉。上曰。卿之所請。便是乞養。而至於今日事面。與前有異。雖終夜煩聽。決不聽施矣。鍾秀曰。見今新除之職。與他有異。且爲人臣而負此惡名。豈可汚玷氷銜乎。竝命遞改。是臣區區之望矣。上曰。度支之任。雖或許遞。而外此閣職。必不聽施矣。鍾秀曰。向時閣中書。有稟處之敎。而合啓方張。故未能登徹矣。上曰。此是列朝闡揚之績。而今始輯成。在聖德亦有光矣。鍾秀曰。果然矣。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨李世奭坐。同副承旨李時秀坐直。注書趙興鎭仕李祖承病。假注書趙衍德仕直。事變假注書李敬行仕。
정조 6년
李在學啓曰。大司成徐鼎修。除拜後過三日。不爲出肅。依定式推考警責。仍卽牌招察任。何如。傳曰。允。
정조 6년
李在學啓曰。政院之爲任。不過傳宣命令。則許多院隷足矣。更有何許可入之人。必令以無標之類。惟意攔入乎。所謂眼同出入云云。柳誼所對。全不成說。此殆承旨私人出入故然。其委折。誼處待開門。更爲問啓事。命下矣。問于兵曹參知柳誼處。則以爲。臣於入直之時。未嘗以承旨私人許入。而因政院分付。無標之類出入事。每當政院之因公事擧行。各司下屬。無論木與紙章標有無。院隷之招入也。果未能考見章標及號牌。而旣不能一切防寒。至於通化門。雖屬摠府。旣係本曹句管。則豈敢曰不知乎。莫非不善本職之罪。惶恐震越云矣。敢啓。傳曰。近來所謂宿衛。可謂有若無。判堂新叨。而不屑於致察。柳誼宿硏。而反效其怠忽。他堂何足深責。大抵事係宿衛之事。如摘奸。或申飭等。似此擧行時樣。認以爲煩瑣。以無言爲沽譽之妙方故耳。此問啓全不成說。當該承旨推考。更爲詳問。使之據實以對之意嚴飭。今又漫漶捧啓之承旨。問啓之柳誼。竝當拿問。以此知悉。
정조 6년
李時秀啓曰。近來所謂宿衛。可謂有若無。判堂新叨。而不屑於致察。柳誼宿硏。而反效其怠忽。他堂何足深責。大抵事係宿衛之事。如摘奸。或申飭等。似此擧行時樣。認以爲煩瑣。以無言爲沽譽之妙方故耳。此問啓全不成說。當該承旨推考。更爲詳問。使之據實以對之意嚴飭。今又漫漶捧啓之承旨。問啓之柳誼。竝當拿問。以此知悉事。命下矣。問於兵曹參知柳誼。則以爲。凡係門禁。豈敢小忽。而雖或有襲謬因公許入許出之時。日月之在何時。姓名之爲誰。示茫未能記得。若有一毫記得。則今於屢次問啓之下。何敢不據實仰對。重自陷於欺隱之科乎。惶恐震越。益無所措云矣。敢啓。傳曰。屢次問啓之下。何敢波瀾其辭。鋪張其事。有若策問轉逐者然乎。又復若此。則當別樣嚴處。此問啓勿施。
정조 6년
兵曹口傳政事。副司果洪文泳。
정조 6년
以大司成徐鼎修牌不進罷職傳旨。傳于李時秀曰。只推。
정조 6년
傳于金宇鎭曰。明政殿入直禁旅等。冬則止接於光政門外月廊房舍。分更巡察殿庭。夏則入處殿廊事。昨年有下敎。而今因日寒。使之往問。迄無本兵分付。不得依昨年例擧行云。旣有成命。則該曹擧行。極爲駭然。而前兵判。所當論勘。旣已坐罷。雖不追勘。時兵判。亦不可以新入而無警。況有朝者飭敎。則何不隨事蕫飭。從重推考。闕內各處別把守將卒。分遣宣傳官。方令勞問。仍又饋粥饋酒。恤囚之擧。不可不念。刑房承旨馳詣禁府刑曹。輕囚放釋後回奏。
정조 6년
李時秀啓曰。臣敬奉聖敎。取考義禁府囚徒案。則時囚罪人尹光柱。以罪人押去羅將次知都事。係是輕囚。依傳敎放送。因詣典獄署。取考囚徒案。則御寶僞造罪人七名。殺獄罪人二十六名。結案罪人二名。關文僞造罪人一名。紅牌僞造罪人一名。加資僞造罪人一名。潛通逆屬罪人一名。印信僞造罪人一名。偸竊罪人一名。闕門叫嚷罪人一名。御寶干連罪人一名。殺獄干連罪人三名。假稱別監罪人一名。具係重囚。竝爲仍囚。輕囚二名中。罪人金宗淵。因兩捕廳移文。嚴覈次囚禁。罪名稍重。不可遽然放釋。故亦爲因囚。罪人張世協。以兵曹直囚。係是輕囚。依傳敎放送之意。敢啓。傳曰。知道。日氣猶寒恤囚之擧。宜有一施之政。各軍門拘留中傳敎罪人。竝特放後。草記。自營門拘留者。重罪保放。輕罪放送。捕廳重囚外輕囚。竝參酌速卽決處。傳敎罪人。竝書入事分付。刑曹漢城府拘留之弊。近聞滋甚。此則有先朝禁令。從當更加申飭。而如有之。卽爲決放事嚴飭。
정조 6년
徐有防。以禮曹郞廳。以三公意啓曰。御覽還下黃細綿紬一疋。極擇改備。其餘物種。一一看品。同爲封裹之意。敢啓。傳曰。知道。
정조 6년
李時秀。以刑曹言啓曰。刃傷人罪人朴景興文載成等考律定配事。纔已筵稟矣。取考律文。則大明律鬪歐條有曰。刃傷人者。杖八十徒二年。名例云。共犯罪者。以造意爲首。隨從者減一等。朴景興。依此律。杖八十徒二年照律。洪忠道連山縣。文載成。以隨從罪人。杖八十徒二年。減一等。杖七十徒一年半照律。沃川郡。竝定配所。卽爲押送。而杖則待用刑時。令配所官擧行之意分付道臣。何如。傳曰。允。文載成。以逆孽切姻。因擧訴除汰掖隷。則乃反肆虐至此。遠地勿限年定配。令該道監司。待用刑。嚴刑懲勵後狀聞。
정조 6년
又以刑曹言啓曰。冒濫擊錚罪人申召史。考律定配事。纔已筵稟矣。取考律文。則大明律對制上書詐不以實條有曰。凡上書詐不以實者。杖一百徒三年。申召史依此律。杖一百徒三年照律。原春道淮陽府定配所。卽爲押送。而杖則待用刑時。令配所官擧行之意。分付道臣。何如。傳曰。允。
정조 6년
壬寅十月十九日午時。上御涵仁亭。方物封裹入侍時。行都承旨嚴璹。左承旨徐有防。右承旨李在學。左副承旨金宇鎭。記事官趙興鎭。假注書趙衍德。記注官曺喜有金鳳顯。以次進伏訖。上曰。各種方物。該郞廳各自奉入事分付。賤臣承命出傳。上曰。長興庫濟用監官員。何不趁卽待令乎。仍命書榻敎曰。長興庫濟用監官員竝拿處。上親覽方物訖。下敎曰。其中黃絹一匹。色渝品劣。改備以入。可也。命退。諸臣以次退出。
정조 6년
壬寅十月十九日申時。上御誠正閣。左副承旨入侍時。左副承旨金宇鎭。假注書趙衍德。記注官曺喜有金鳳顯。以次進伏訖。上曰。戶判今已還鄕耶。宇鎭曰。朝以親病呈辭。直爲下去云矣。上曰。戶曹郞廳發牌。卽爲聽傳敎事分付。喜有承命出傳。命讀公事。仍命書判付訖。命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨金宇鎭坐。右副承旨李世奭坐。同副承旨李時秀坐直。注書趙興鎭病李祖承病。假注書趙衍德仕直。事變假注書李敬行仕。
정조 6년
李時秀啓曰。戶曹參議鄭志儉。除拜後過三日。不爲出肅。依定式推考警責。仍卽牌招察任。何如。傳曰。允。
정조 6년
傳于徐有防曰。右承旨與校正堂上入侍。
정조 6년
以儒生殿講。取稟。傳于李在學曰。明日爲之。
정조 6년
李在學啓曰。儒生殿講。明日爲之事。命下矣。處所。以何處爲之乎。敢稟。傳曰。涵仁亭爲之。
정조 6년
以二十一日次對。取稟。傳于李在學曰。爲之。
정조 6년
李在學啓曰。明日儒生殿講爲之事。命下矣。本館多有擧行事。大司成徐鼎修。疏批已下。卽爲牌招察任。何如。傳曰。允。
정조 6년
以日次儒生殿講試官望筒。傳于徐有防曰。非沈念祖。則無可擬之人乎。承旨事太涉放恣。此望筒勿施。沈念祖拔去。更爲擬入。
정조 6년
備忘記。凡臺職之兼帶春坊者。如兼輔德弼善文學司書。皆以臺銜。無礙入直。雖値詣臺時。承批之後。日勢不至門鑰。則夕講或夕對。上下番外。微稟隨入日參。一如兼官之入直玉堂人例。此例斑斑。昭載春坊日記。以是之故。閣臣之帶臺職人。出入閣中。用春坊之例事。年前已有定式。而今因課試。試官微稟聞之。忽以時帶臺職。無牌不得入來爲言。近來閣中事皆如此。以受敎歸之弁髦故耳。課試試官原任直閣李秉模。從重推考。大抵此謬例創開。必自沈念祖向叨諫長時也。何其事事妄錯也。然而不能提醒。前後該閣吏。竝令攸司。從重科治。以懲日後。
정조 6년
以慶尙監司趙時俊舊還從便以捧事狀啓。傳于李時秀曰。依狀請施行事。回諭。
정조 6년
以慶尙監司趙時俊分等狀啓。傳于李時秀曰。今日內以草記回啓。
정조 6년
李時秀。以備邊司言啓曰。以慶尙監司趙時俊分等狀啓。有草記稟處之命矣。卽見其狀本。則梁山等十三邑。置之尤甚。昌原等三十四邑。置之之次。巨濟等二十四邑。置之稍實。仍以爲各樣災頉。合爲一萬七千九百七十八結二十負。元劃給一萬三百結外。更以七千六百七十八結二十負。特許加給。尤甚之次邑中尤甚面里。或於歲前。或待開春。隨其緩急。次第救恤。而賑穀則以今春用餘還納之三賑穀六萬三千八百六十石內三萬石。許令取用。如有用餘。自可還錄。救荒之資。牟勝於租。而賑穀中餘在之牟。其數不多。元會及常賑牟與三賑租。量宜換用。之次中昌原等八邑新還。抄其尤甚面里。四分一停捧。各山城軍餉穀。幷折半捧留於平倉。推奴徵債。依前禁斷。京外徒流之類。限明年勿定配所於尤甚邑事。請令廟堂。稟旨分付矣。分等依狀請施行。災結加劃事。嶺南穡事。比昨年雖似稍勝。始旱晩澇。災多實少。今此所請。可謂精約。該曹事目災一萬三百結外。七千六百七十八結二十負。依狀請許劃。冬春接濟之方。惟在道臣審量指揮之如何。而三萬石。旣是春賑餘穀。依數取用。以爲經紀分俵之地。牟租名色。亦令量宜換錄。新還停退事。尤甚邑許施。別是特恩。竝及之次。無已太過。嗣歲種糧。不可不念。此則置之。山城餉還捧留平倉事。推奴徵債禁斷事。京外徒流勿定配所於尤甚邑事。竝依狀請施行。何如。傳曰。允。之次邑尤甚面里。民情之遑急。必無異於尤甚邑面里。停捧一款。豈可持難。依狀請施行。以嶺南幅員之大。所請災結。數甚零星。旣有夏間代穡處。勿徵稅之敎。則果無不敷之患乎。嚴飭道臣。雖把束之微。萬一有白徵之弊。則該道伯。當反被不以實報之律。以此措辭行會。
정조 6년
金宇鎭。以禁衛營言啓曰。日氣猝寒。恤囚之擧。宜有一視之政。各軍門拘留中傳敎罪人。竝特放後。草記。自營門拘留者。重罪保放。輕罪放送事。命下矣。本營則元無因傳敎罪人。而自營門拘留者。竝放送之意。敢啓。傳曰。知道。
정조 6년
又以御營廳言啓曰。各軍門拘留中傳敎罪人。特放後。草記。自營門拘留者。重罪保放。輕罪放送事。命下矣。頃因傳敎。拘囚罪人捕校嚴植崔道亨。放送之意。敢啓。傳曰。知道。
정조 6년
李時秀。以刑曹言啓曰。拘留罪人如有之。卽爲決放事。命下矣。依傳敎。拘留罪人十二名。卽爲放送之意。敢啓。傳曰。知道。
정조 6년
行大司諫李秉模啓曰。臣於淸朝耳目之任。夫豈有一日冒據之望。而祗緣感激恩造。他不暇顧。章皇出肅。冞增恧蹙。卽伏見備忘下者。以課試試官事。內閣至煩微稟。責敎繼以截嚴。昏謬之罪。臣實自知。問備之罰。亦出薄勘。惶霣之極。靡所容措。臣何敢一刻晏然於臺次乎。請命遞斥臣職。答曰。勿辭。退待物論。
정조 6년
大司成徐鼎修疏曰。伏以。天啓鴻休。慶占螽斯。歎忭之忱。大小惟均。仍念國子新命。奚爲於臣之身也。是職也。在虞掌敷敎。在周責造士。雖使名碩老成當之。猶且逡巡却顧。況如臣者。卽一倥侗顓蒙人耳。家世單寒。而早竊科甲。學識魯莽。而全昧功令。以才則文質無當乎一。以齒則强仕尙餘其六。特蒙我殿下天地父母之恩。呴濡拂拭。月超歲遷。淸華近密。若踏平地。每一循省。感結中腸。兜攬之驟。淵氷是懼。尺寸之進。夢想不到。聖明在上。焉敢誣也。噫。世降材難。雖不及古昔盛際。歷數朝紳。豈無其人。而臣獨濫竽猥玷賢關。顧安得不驚惶悸恐。繼之以騂汗也。矜式儒林。培植人才。尙矣毋論。而雖以課試一事言之。衿帶入庭之士。太半是臣之等輩。則臣之超躐。槪可推知。今乃昂然抗顔於皐比之座。與之進退拜揖。妄自題品優劣。則不惟自知慙恧。抑將厚招嗤㕭。慢命雖悚。量己則深。何敢徒恃寵靈。揚揚冒出也哉。昨日召牌。坐犯違傲。未蒙例勘。益增惶蹙。玆敢瀝血陳章。仰瀆崇嚴。伏乞聖慈。俯賜鑑燭。特命鐫改臣所帶職名。以重官方。以安私分。不勝大願。臣無任屛營祈懇之至。省疏具悉。爾其勿辭察職。